http://www.thaigov.go.th

 วันนี้ (13 กุมภาพันธ์ 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถาน แห่งชาติ (ฉบับที่ ..) พ.ศ. ....

 2. เรื่อง การกำหนดโทษทางอาญาในกฎหมายเพื่อให้สอดคล้องกับมาตรา 77 ของ รัฐธรรมนูญแห่งราชอาณาจักรไทย

 3. เรื่อง ร่างพระราชกฤษฎีกายกเลิกพระราชกฤษฎีกาว่าด้วยการควบคุมดูแลธุรกิจบริการ การชำระเงินทางอิเล็กทรอนิกส์ พ.ศ. 2551 พ.ศ. .... และร่างพระราชกฤษฎีกา ยกเลิกพระราชกฤษฎีกาว่าด้วยการควบคุมดูแลธุรกิจบริการการชำระเงินทาง อิเล็กทรอนิกส์ของสถาบันการเงินเฉพาะกิจ พ.ศ. 2559 พ.ศ. .... รวม 2 ฉบับ

 4. เรื่อง ร่างพระราชกฤษฎีกากำหนดหลักเกณฑ์และเงื่อนไขเฉพาะประเภท ลักษณะ และ ขนาด หรือที่มีการให้บริการหรือธุรกรรมของผู้มีหน้าที่รายงาน พ.ศ. ....

 5. เรื่อง ร่างกฎกระทรวงกำหนดประเภท หลักเกณฑ์ วิธีการ เงื่อนไข และการดำเนินการ ของสถานประกอบกิจการเพื่อป้องกันและแก้ไขปัญหาการตั้งครรภ์ของลูกจ้างซึ่ง เป็นวัยรุ่น พ.ศ. ....

 6. เรื่อง ร่างกฎ ก.พ. ว่าด้วยหลักเกณฑ์การจัดประเภทตำแหน่งและระดับตำแหน่ง

 (ฉบับที่ ..) พ.ศ. .... และร่างกฎ ก.พ. ว่าด้วยการให้ข้าราชการพลเรือนสามัญได้รับ เงินประจำตำแหน่ง (ฉบับที่ ..) พ.ศ. ....

 7. เรื่อง ร่างระเบียบสำนักนายกรัฐมนตรีว่าด้วยการดำเนินงานด้านการเปลี่ยนแปลงสภาพ ภูมิอากาศ (ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

 8. เรื่อง ขอความเห็นชอบการชดเชยค่าใช้จ่ายกรณีเกิดภาวะขาดทุนจากการดำเนิน โครงการสินเชื่อชะลอการขายข้าวเปลือกนาปี ปีการผลิต 2558/59 ให้ธนาคาร เพื่อการเกษตรและสหกรณ์การเกษตร

 9. เรื่อง การพิจารณาปรับปรุงโครงสร้างอัตราค่าภาระโครงการพัฒนาศูนย์การขนส่งตู้ สินค้าทางรถไฟที่ท่าเรือแหลมฉบังของการท่าเรือแห่งประเทศไทย

 10. เรื่อง การกำหนดอัตราค่าจ้างตามมาตรฐานฝีมือ

|  |
| --- |
| **ต่างประเทศ** |

 11. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับ สหพันธ์สาธารณรัฐโซมาเลียและรัฐเอริเทรีย

 12. เรื่อง ร่างสัญญาการให้ (Grant Contract) ระหว่างอาเซียนกับสหภาพยุโรปของ กิจกรรมการเสริมสร้างขีดความสามารถของสำนักเลขาธิการอาเซียนภายใต้ โครงการ ARISE Plus

 13. เรื่อง การแจ้งวันที่แน่ชัด (Definitive Dates) ของบทบัญญัติที่ไทยต้องการระยะเวลา ปรับตัว (Category B) ของความตกลงว่าด้วยการอำนวยความสะดวกทางการค้า (TFA) ภายใต้องค์การการค้าโลก (WTO)

 14. เรื่อง ขอความเห็นชอบต่อร่างเอกสารผลลัพธ์สำหรับการประชุมคณะกรรมาธิการร่วมร ระดับสูงว่าด้วยความร่วมมือทวิภาคีระหว่างรัฐบาลแห่งราชอาณาจักรไทยกับ รัฐบาลแห่งราชอาณาจักรบาห์เรน ครั้งที่ 3

|  |
| --- |
| **แต่งตั้ง** |

 15. เรื่อง การขอเลื่อนฐานะกงสุลกิตติมศักดิ์สาธารณรัฐอิตาลีประจำจังหวัดภูเก็ต เป็น กงสุลใหญ่กิตติมศักดิ์สาธารณรัฐอิตาลี ณ จังหวัดภูเก็ต และการขอยกระดับสถาน กงสุลกิตติมศักดิ์สาธารณรัฐอิตาลีประจำจังหวัดภูเก็ต เป็น สถานกงสุลใหญ่ กิตติมศักดิ์สาธารณรัฐอิตาลี ณ จังหวัดภูเก็ต (กระทรวงการต่างประเทศ)

 16. เรื่อง รัฐบาลสาธารณรัฐแซมเบียเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐแซมเบียประจำประเทศไทย (กระทรวงการต่างประเทศ)

 17. เรื่อง การแต่งตั้งโฆษกกระทรวงวัฒนธรรม

 18. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (สำนักงานป้องกันและปราบปรามการฟอกเงิน)

 20. เรื่อง การแต่งตั้งกรรมการผู้ทรงคุณวุฒิในคณะกรรมการพัฒนาการบริหารงานยุติธรรม แห่งชาติ แทนกรรมการผู้ทรงคุณวุฒิที่พ้นจากตำแหน่ง

 21. เรื่อง การปรับปรุงคณะกรรมการขับเคลื่อนและปฏิรูปการบริหารราชการแผ่นดิน (กขป.)

 22. เรื่อง การปรับปรุงชื่อหน่วยงานขององค์ประกอบภายใต้คณะกรรมการที่แต่งตั้งโดยมติ คณะรัฐมนตรีตามกฎกระทรวงแบ่งส่วนราชการสำนักงานปลัดกระทรวง

 กระทรวงคมนาคม พ.ศ. 2560

**\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

ท่านสามารถดาวน์โหลดมติผลการประชุมคณะรัฐมนตรี ฉบับวันที่ 13 กุมภาพันธ์ 2561

ด้วยการสแกน QR Code



|  |
| --- |
| **กฎหมาย** |

**1. เรื่อง ร่างพระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ (ฉบับที่ ..) พ.ศ. ....**

 คณะรัฐมนตรีมีมติอนุมัติและรับทราบ ดังนี้

 1. อนุมัติหลักการร่างพระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ (ฉบับที่ ..) พ.ศ. .... ตามที่สำนักงานปลัดสำนักนายกรัฐมนตรีเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานพระพุทธศาสนาแห่งชาติ และกรุงเทพมหานครไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. มอบหมายให้กระทรวงวัฒนธรรมรับความเห็นของสำนักงาน ก.พ.ร. และกรุงเทพมหานครไปพิจารณาดำเนินการต่อไปด้วย

 3. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองซึ่งต้องออกตามร่างพระราชบัญญัติดังกล่าว ตามที่สำนักงานปลัดสำนักนายกรัฐมนตรีเสนอ

 **สาระสำคัญของร่างพระราชบัญญัติ**

 1. เพิ่มบทนิยามคำว่า “องค์กรปกครองส่วนท้องถิ่น” และ “ข้อบัญญัติท้องถิ่น”

 2. กำหนดให้องค์กรปกครองส่วนท้องถิ่นมีอำนาจหน้าที่ในการบริหารจัดการและดูแลรักษาโบราณสถานและโบราณวัตถุเฉพาะที่มีความเกี่ยวข้องสัมพันธ์ และความสำคัญในระดับชุมชนและระดับท้องถิ่น โดยให้มีอำนาจในการประกาศขึ้นทะเบียนโบราณสถานที่มิได้อยู่ในความครอบครองของผู้ใดและมิได้มีการประกาศขึ้นทะเบียนไว้

 3. กำหนดให้โบราณสถานที่กรมศิลปากรประกาศขึ้นทะเบียนไว้แล้ว กรมศิลปากรอาจทำความ ตกลงกับองค์กรปกครองส่วนท้องถิ่น เพื่อมอบหมายให้เป็นผู้อนุรักษ์ คุ้มครอง รักษาและบำรุงโบราณสถานนั้นทั้งหมดหรือบางส่วนก็ได้ รวมทั้งสามารถออกข้อบัญญัติท้องถิ่นเรียกเก็บค่าธรรมเนียมการเข้าชมจากประชาชนได้ ทั้งนี้ ตามหลักเกณฑ์ วิธีการ และเงื่อนไขที่อธิบดีกำหนด และรายได้ที่ได้รับจากการดำเนินการดังกล่าวเมื่อหักส่งกองทุนโบราณคดีตามอัตราที่อธิบดีกำหนดแล้ว ให้ตกเป็นรายได้ขององค์กรปกครองส่วนท้องถิ่นนั้น

 4. กำหนดให้โบราณสถานที่องค์กรปกครองส่วนท้องถิ่นประกาศขึ้นทะเบียนแล้วให้มีหน้าที่อนุรักษ์ คุ้มครอง รักษา และบำรุงโบราณสถานนั้น รวมทั้งสามารถออกข้อบัญญัติท้องถิ่นเรียกเก็บค่าธรรมเนียมการเข้าชมจากประชาชนได้

 5. กำหนดให้อธิบดีกรมศิลปากรมีอำนาจสั่งให้องค์กรปกครองส่วนท้องถิ่นระงับการดำเนินการใด ๆ ที่อาจก่อให้เกิดความเสียหายหรือมิได้ปฏิบัติตามหลักเกณฑ์ วิธีการ และเงื่อนไขที่อธิบดีกำหนดไว้

**2. เรื่อง การกำหนดโทษทางอาญาในกฎหมายเพื่อให้สอดคล้องกับมาตรา 77 ของรัฐธรรมนูญแห่ง**

**ราชอาณาจักรไทย**

 คณะรัฐมนตรีมีมติเห็นชอบในหลักการกรอบแนวทางการศึกษาและปรับปรุงกฎหมายเพื่อป้องกัน มิให้มีการใช้ประโยชน์จากโทษอาญาที่ไม่สอดคล้องกับเจตนารมณ์ของกฎหมาย รวม 3 ประการ คือ (1) หลักเกณฑ์ในการกำหนดโทษอาญาสำหรับกฎหมายที่จะตราขึ้นในอนาคต (2) การดำเนินการกับกฎหมายที่มีโทษทางอาญาในปัจจุบันเพื่อให้เป็นไปตามหลักเกณฑ์ในการกำหนดโทษอาญาที่กำหนดในข้อ (1) และ (3) ข้อเสนอแนะอื่นเพิ่มเติม ที่คณะอนุกรรมการดำเนินการศึกษาและปรับปรุงกฎหมายเพื่อป้องกันมิให้มีการใช้ประโยชน์จากโทษอาญาตามกฎหมายที่ไม่สอดคล้องกับเจตนารมณ์ของกฎหมายจัดทำ ตามที่สำนักงานคณะกรรมการกฤษฎีกา (สคก.) เสนอดังนี้

 1. ให้ส่วนราชการที่จะเสนอกฎหมายใหม่หรือที่ต้องทบทวนกฎหมายตามพระราชกฤษฎีกาการทบทวนความเหมาะสมของกฎหมาย พ.ศ. 2558 นำหลักเกณฑ์ในการกำหนดโทษอาญาสำหรับกฎหมายที่จะตราขึ้นในอนาคต ทั้ง 3 ประการ ตามข้อ (1) ของข้อ 3.2 ไปใช้ในการดำเนินการร่างกฎหมายหรือทบทวนกฎหมาย

 2. เห็นชอบให้ สคก. โดยคณะอนุกรรมการฯ ในคณะกรรมการพัฒนากฎหมาย ดำเนินการกับกฎหมายที่มีโทษทางอาญาในปัจจุบันเพื่อให้เป็นไปตามหลักเกณฑ์ในการกำหนดโทษอาญาตามข้อ (1) ของข้อ 3.2 ตามแนวทางที่เสนอให้ข้อ (2) ของข้อ 3.2 แล้วนำเสนอคณะรัฐมนตรีเพื่อพิจารณาต่อไป

 3. มอบหมายให้คณะกรรมการพิจารณาปรับปรุงประมวลกฎหมายอาญาในสำนักงานคณะกรรมการกฤษฎีกา ดำเนินการพิจารณาทบทวนสัดส่วนอัตราโทษสำหรับความผิดในประมวลกฎหมายอาญาและการพิจารณาแยกโทษสำหรับนิติบุคคลจากโทษสำหรับบุคคลธรรมดา ตามข้อเสนอแนะเพิ่มเติมในข้อ (3) ของข้อ 3.2 แล้วนำเสนอคณะรัฐมนตรีเพื่อพิจารณาต่อไป

 **สาระสำคัญของเรื่อง**

 กรอบแนวทางการศึกษาและปรับปรุงกฎหมายเพื่อป้องกันมิให้มีการใช้ประโยชน์จากโทษอาญาที่ไม่สอดคล้องกับเจตนารมณ์ของกฎหมาย ที่อนุกรรมการเสนอฯ เนื่องจากเห็นว่า การกำหนดโทษอาญาในการตรากฎหมายตามที่มาตรา 77 ของรัฐธรรมนูญฯ กำหนดกรอบแนวทางไว้นั้น เป็นการสะท้อนสภาพปัญหาของการมีกฎหมายอาญาเฟ้อและไม่เป็นไปตามเจตนารมณ์ของกฎหมาย ก่อให้เกิดผลกระทบหลายประการ เช่น ทำให้กฎหมายอาญาขาดประสิทธิภาพในการบังคับใช้กับพฤติกรรมที่เป็นภัยคุกคามอย่างแท้จริง ทำให้เกิดปัญหาการบริหารงานยุติธรรมทางอาญาซึ่งต้องมีขนาดค่อนข้างใหญ่เพื่อรองรับปริมาณคดีจำนวนมากและให้มีค่าใช้จ่ายสูงมาก ทำให้เกิดปัญหาคดีล้นศาลและนักโทษล้นเรือนจำ รวมไปถึงการรับผิดทางอาญาที่ไม่เหมาะสม ทำให้ผู้กระทำความผิดที่รับโทษอาญาโดยที่ไม่สมควรได้รับ จะได้รับผลกระทบไปถึงการประกอบอาชีพหรือการดำรงชีพในหลายเรื่อง เนื่องจากมีประวัติอาชญากรติดตัว (criminal record)

**3. เรื่อง ร่างพระราชกฤษฎีกายกเลิกพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ พ.ศ. 2551 พ.ศ. .... และร่างพระราชกฤษฎีกายกเลิกพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ของสถาบันการเงินเฉพาะกิจ พ.ศ. 2559 พ.ศ. .... รวม 2 ฉบับ**

 คณะรัฐมนตรีมีมติอนุมัติหลักการร่างพระราชกฤษฎีกายกเลิกพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ พ.ศ. 2551 พ.ศ. .... และร่างพระราชกฤษฎีกายกเลิก พระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ของสถาบันการเงินเฉพาะกิจ พ.ศ. 2559 พ.ศ. .... รวม 2 ฉบับ ตามที่กระทรวงดิจิทัลเพื่อเศรษฐกิจและสังคมเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 **สาระสำคัญของร่างพระราชกฤษฎีกา**

 1. **ร่างพระราชกฤษฎีกายกเลิกพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ พ.ศ. 2551 พ.ศ. ....** มีสาระสำคัญ ดังนี้

 1.1 กำหนดให้ร่างพระราชกฤษฎีกานี้ใช้บังคับตั้งแต่วันที่ 16 เมษายน 2561 เป็นต้นไป

 1.2 กำหนดให้ยกเลิกพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ พ.ศ. 2551

 1.3 กำหนดให้บรรดาความผิดที่ได้กระทำก่อนวันที่พระราชกฤษฎีกานี้ใช้บังคับ ให้ผู้มีหน้าที่ตามกฎหมายหรือผู้ที่ได้รับมอบหมายในการดำเนินการเกี่ยวกับความผิดนั้นดำเนินการต่อไปให้แล้วเสร็จ ทั้งนี้ตามที่บัญญัติไว้ตามกฎหมายว่าด้วยธุรกรรมทางอิเล็กทรอนิกส์ และพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ พ.ศ. 2551

 2. **ร่างพระราชกฤษฎีกายกเลิกพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ของสถาบันการเงินเฉพาะกิจ พ.ศ. 2559** พ.ศ. ....

 2.1 กำหนดให้ร่างพระราชกฤษฎีกานี้ใช้บังคับตั้งแต่วันที่ 16 เมษายน 2561 เป็นต้นไป

 2.2 กำหนดให้ยกเลิกพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ของสถาบันการเงินเฉพาะกิจ พ.ศ. 2559

 2.3 กำหนดให้บรรดาความผิดที่ได้กระทำก่อนวันที่พระราชกฤษฎีกานี้ใช้บังคับ ให้ผู้มีหน้าที่ตามกฎหมายหรือผู้ที่ได้รับมอบหมายในการดำเนินการเกี่ยวกับความผิดนั้นดำเนินการต่อไปให้แล้วเสร็จ ทั้งนี้ตามที่บัญญัติไว้ตามกฎหมายว่าด้วยธุรกรรมทางอิเล็กทรอนิกส์ และพระราชกฤษฎีกาว่าด้วยการควบคุมดูแลธุรกิจบริการการชำระเงินทางอิเล็กทรอนิกส์ของสถาบันการเงินเฉพาะกิจ พ.ศ. 2559

**4. เรื่อง ร่างพระราชกฤษฎีกากำหนดหลักเกณฑ์และเงื่อนไขเฉพาะประเภท ลักษณะ และขนาด หรือที่มีการให้บริการหรือธุรกรรมของผู้มีหน้าที่รายงาน พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกากำหนดหลักเกณฑ์และเงื่อนไขเฉพาะประเภท ลักษณะ และขนาด หรือที่มีการให้บริการหรือธุรกรรมของผู้มีหน้าที่รายงาน พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของสำนักงานคณะกรรมการกำกับหลักทรัพย์และตลาดหลักทรัพย์และสำนักงานคณะกรรมการกำกับและส่งเสริมการประกอบธุรกิจประกันภัยไปประกอบการพิจารณาด้วย แล้วดำเนินการต่อไปได้ และมอบหมายให้กระทรวงการคลังรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของร่างพระราชกฤษฎีกา**

 1. กำหนดผู้มีหน้าที่รายงานตามพระราชบัญญัติการปฏิบัติการตามความตกลงระหว่างรัฐบาล แห่งราชอาณาจักรไทยกับรัฐบาลแห่งประเทศสหรัฐอเมริกาเพื่อความร่วมมือในการปรับปรุงการปฏิบัติตามการภาษีอากรระหว่างประเทศ พ.ศ. 2560 ซึ่งผู้มีหน้าที่รายงานตามร่างพระราชกฤษฎีกาฉบับนี้ ได้แก่ นิติบุคคลไทยแต่ไม่รวมสาขาของนิติบุคคลดังกล่าวในต่างประเทศและสาขาของนิติบุคคลต่างประเทศที่ตั้งอยู่ในประเทศไทย ดังนี้

 1.1 สถาบันการเงินตามกฎหมายว่าด้วยธุรกิจสถาบันการเงิน

 1.2 บริษัทหลักทรัพย์ตามกฎหมายว่าด้วยหลักทรัพย์และตลาดหลักทรัพย์ที่ได้รับใบอนุญาตให้ประกอบธุรกิจหลักทรัพย์ ได้แก่ การเป็นนายหน้าซื้อขายหลักทรัพย์ การค้าหลักทรัพย์ การจัดการกองทุนรวม และการจัดการกองทุนส่วนบุคคล ที่มิได้จัดการเฉพาะแต่กองทุนสำรองเลี้ยงชีพ และไม่มีการถือหลักทรัพย์ในนามตนเองเพื่อลูกค้า

 1.3 สถาบันการเงินของรัฐที่มีกฎหมายเฉพาะจัดตั้งขึ้น

 1.4 ผู้ได้รับใบอนุญาตประกอบธุรกิจประกันชีวิตตามกฎหมายว่าด้วยการประกันชีวิต แต่ไม่รวมถึงกรณีผู้ได้รับใบอนุญาตให้ประกอบธุรกิจประกันภัยต่อแต่เพียงอย่างเดียว

 1.5 ผู้ประกอบธุรกิจสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า ได้แก่ การเป็นตัวแทนซื้อขายสัญญาซื้อขายล่วงหน้า การเป็นผู้ค้าสัญญาซื้อขายล่วงหน้า และการเป็นผู้จัดการเงินทุนสัญญาซื้อขายล่วงหน้า

 1.6 ผู้ประกอบธุรกิจบัตรเครดิตตามประกาศของคณะปฏิบัติ ฉบับที่ 58 ลงวันที่ 26 มกราคม พุทธศักราช 2515 ซึ่งไม่มีการกำหนดนโยบายและขั้นตอนที่ไม่ให้ลูกค้านำเงินเข้าบัญชีมากกว่ายอดที่ครบกำหนดชำระเป็นเงินจำนวนเกินกว่า 1.5 ล้านบาท หรือไม่มีนโยบายและขั้นตอนในการคืนเงินให้แก่ลูกค้าที่ได้ชำระเกินกว่าจำนวนดังกล่าวภายใน 60 วัน

 1.7 บุคคลอื่นใดที่ประกอบธุรกิจรับฝากหลักทรัพย์ รับฝากเงินหรือดำเนินธุรกิจเกี่ยวกับการลงทุน ได้แก่ ทรัสต์ตามกฎหมายว่าด้วยทรัสต์เพื่อธุรกรรมในตลาดทุน ไม่รวมถึงทรัสต์เฉพาะแต่กองทรัสต์ที่บัญชี ผู้ถือหน่วยทรัสต์ได้รับยกเว้น และผู้ได้รับอนุญาตให้ประกอบการเป็นศูนย์รับฝากหลักทรัพย์ ตามกฎหมายว่าด้วยหลักทรัพย์และตลาดหลักทรัพย์ ที่ให้บริการรับฝากหลักทรัพย์แก่ประชาชนทั่วไป เว้นแต่จะมีรายได้จากการให้บริการรับฝากหลักทรัพย์ไม่เกินร้อยละ 20 ของรายได้ทั้งหมดในช่วงเวลา 3 ปีล่าสุด

 2. กำหนดให้มีการยกเว้นการรายงานข้อมูลให้กับผู้มีหน้าที่รายงาน หากเข้าเงื่อนไขที่กำหนด เช่น เป็นสถาบันการเงินที่มีทรัพย์สินทางการเงินของบุคคลอื่นที่อยู่ในความดูแลอย่างน้อยร้อยละ 98 ของมูลค่าทรัพย์สินทั้งหมดเป็นของบุคคลซึ่งมีสัญชาติไทย หรือนิติบุคคลที่มีสัญชาติไทย และไม่มีสถานประกอบธุรกิจเป็นหลักแหล่งนอกราชอาณาจักรเพื่อหารายได้ เป็นต้น

**5. เรื่อง ร่างกฎกระทรวงกำหนดประเภท หลักเกณฑ์ วิธีการ เงื่อนไข และการดำเนินการของสถานประกอบกิจการเพื่อป้องกันและแก้ไขปัญหาการตั้งครรภ์ของลูกจ้างซึ่งเป็นวัยรุ่น พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดประเภท หลักเกณฑ์ วิธีการ เงื่อนไข และการดำเนินการของสถานประกอบกิจการเพื่อป้องกันและแก้ไขปัญหาการตั้งครรภ์ของลูกจ้างซึ่งเป็นวัยรุ่น พ.ศ. .... ตามที่กระทรวงแรงงานเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และมอบหมายให้กระทรวงแรงงานรับความเห็นของกระทรวงการพัฒนาสังคมและความมั่นคงของมนุษย์ไปพิจารณาดำเนินการ เมื่อได้รับความเห็นและข้อเสนอมาตรการการดำเนินงานจากสถานประกอบกิจการที่เกี่ยวข้องกับ ร่างกฎกระทรวงนี้แล้ว ให้แจ้งไปยังสำนักงานคณะกรรมการกฤษฎีกาเพื่อประกอบการตรวจพิจารณาต่อไป

 **สาระสำคัญของร่างกฎกระทรวง**

 1. กฎกระทรวงนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษา เป็นต้นไป

 2. กำหนดให้สถานประกอบกิจการทุกประเภทจัดให้มีข้อมูลข่าวสารและความรู้เกี่ยวกับการป้องกันและแก้ไขปัญหาการตั้งครรภ์แก่ลูกจ้างซึ่งเป็นวัยรุ่น โดยอย่างน้อยต้องให้ครอบคลุมในเรื่องการป้องกันการตั้งครรภ์และการคุมกำเนิด การแก้ไขปัญหาการตั้งครรภ์ การแท้ง และปัญหาภาวะแทรกซ้อนอันเนื่องจากการแท้ง รวมทั้งโรคติดต่อทางเพศสัมพันธ์ การติดเชื้อเอชไอวี

 3. กำหนดให้สถานประกอบกิจการที่มีลูกจ้างทำงานในขณะเดียวกันตั้งแต่ 200 คนขึ้นไป ต้องจัดให้มีพยาบาลประจำสถานประกอบกิจการตามกฎหมายว่าด้วยการคุ้มครองแรงงาน ทำหน้าที่บริการให้คำปรึกษาเกี่ยวกับการป้องกันและแก้ไขปัญหาการตั้งครรภ์แก่ลูกจ้างซึ่งเป็นวัยรุ่น และจัดหรือสนับสนุนให้ลูกจ้างซึ่งเป็นวัยรุ่นเข้าถึงบริการให้คำปรึกษาและบริการจากสถานบริการ รวมทั้งจัดให้มีระบบการส่งต่อเพื่อให้ลูกจ้างซึ่งเป็นวัยรุ่นได้รับการจัดสวัสดิการสังคมด้วย

**6. เรื่อง ร่างกฎ ก.พ. ว่าด้วยหลักเกณฑ์การจัดประเภทตำแหน่งและระดับตำแหน่ง (ฉบับที่ ..) พ.ศ. .... และร่างกฎ ก.พ. ว่าด้วยการให้ข้าราชการพลเรือนสามัญได้รับเงินประจำตำแหน่ง (ฉบับที่ ..) พ.ศ. ....**

 คณะรัฐมนตรีมีมติอนุมัติร่างกฎ ก.พ. ว่าด้วยหลักเกณฑ์การจัดประเภทตำแหน่งและระดับตำแหน่ง (ฉบับที่ ..) พ.ศ. .... และร่างกฎ ก.พ. ว่าด้วยการให้ข้าราชการพลเรือนสามัญได้รับเงินประจำตำแหน่ง (ฉบับที่ ..) พ.ศ. .... รวม 2 ฉบับ ตามที่สำนักงาน ก.พ. เสนอ โดยให้สำนักงาน ก.พ. แก้ไขเพิ่มเติมเกี่ยวกับชื่อส่วนราชการและตำแหน่งประเภทบริหารระดับสูง ให้สอดคล้องกับคำสั่งหัวหน้าคณะรักษาความสงบแห่งชาติ ที่ 2/2561 เรื่อง การจัดสรรภารกิจและบุคลากรของสำนักงานทรัพยากรน้ำแห่งชาติ ลงวันที่ 22 มกราคม พุทธศักราช 2561 แล้วดำเนินการต่อไปได้ และมอบหมายให้สำนักงานทรัพยากรน้ำแห่งชาติ และหน่วยงานที่เกี่ยวข้องรับความเห็นของสำนักงบประมาณไปพิจารณาดำเนินการต่อไปด้วย

 **สาระสำคัญของร่างกฎ ก.พ.**

 1. ร่างกฎ ก.พ. ว่าด้วยหลักเกณฑ์การจัดประเภทตำแหน่งและระดับตำแหน่ง (ฉบับที่ ..) พ.ศ. .... กำหนดให้ตำแหน่งรองผู้อำนวยการสำนักงานบริหารจัดการทรัพยากรน้ำแห่งชาติ เป็นตำแหน่งประเภทบริหาร ระดับสูง

 2. ร่างกฎ ก.พ. ว่าด้วยการให้ข้าราชการพลเรือนสามัญได้รับเงินประจำตำแหน่ง (ฉบับที่ ..) พ.ศ. .... กำหนดให้ตำแหน่งผู้อำนวยการสำนักงานบริหารจัดการทรัพยากรน้ำแห่งชาติ และรองผู้อำนวยการสำนักงานบริหารจัดการทรัพยากรน้ำแห่งชาติ ได้รับเงินประจำตำแหน่ง ในอัตรา 21,000 บาท และ 14,500 บาท ตามลำดับ

**7. เรื่อง ร่างระเบียบสำนักนายกรัฐมนตรีว่าด้วยการดำเนินงานด้านการเปลี่ยนแปลงสภาพภูมิอากาศ (ฉบับที่ ..) พ.ศ. ....**

 คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรีว่าด้วยการดำเนินงานด้านการเปลี่ยนแปลงสภาพภูมิอากาศ (ฉบับที่ ..) พ.ศ. .... ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาแล้วดำเนินการต่อไปได้

 **สาระสำคัญของร่างระเบียบ**

 แก้ไขเพิ่มเติมระเบียบสำนักนายกรัฐมนตรีว่าด้วยการดำเนินงานด้านการเปลี่ยนแปลงสภาพภูมิอากาศ พ.ศ. 2550 และที่แก้ไขเพิ่มเติม ดังนี้

|  |  |  |
| --- | --- | --- |
| **คณะกรรมการนโยบายการเปลี่ยนแปลงสภาพภูมิอากาศแห่งชาติ (กนภ.)** | **ระเบียบสำนักนายกรัฐมนตรีว่าด้วยการดำเนินงานด้านการเปลี่ยนแปลงสภาพภูมิอากาศ พ.ศ. 2550 และที่แก้ไขเพิ่มเติม** | **ร่างระเบียบฯ ที่ ทส. เสนอ** |
| **องค์ประกอบ** | ข้อ 4 (4) กรรมการโดยตำแหน่ง ได้แก่ ปลัดสำนักนายกรัฐมนตรี ปลัดกระทรวงการคลัง ปลัดกระทรวงการต่างประเทศ ปลัดกระทรวงเกษตรและสหกรณ์ ปลัดกระทรวงคมนาคม ปลัดกระทรวงเทคโนโลยีสารสนเทศและการสื่อสาร ปลัดกระทรวงพลังงาน ปลัดกระทรวงพาณิชย์ ปลัดกระทรวงมหาดไทย ปลัดกระทรวงวิทยาศาสตร์และเทคโนโลยี ปลัดกระทรวงศึกษาธิการ ปลัดกระทรวงสาธารณสุข และปลัดกระทรวงอุตสาหกรรม ปลัดกรุงเทพมหานคร เลขาธิการคณะกรรมการพัฒนาการเศรษฐกิจและสังคมแห่งชาติ และผู้อำนวยการสำนักงบประมาณ  | ข้อ 4 (4) กรรมการโดยตำแหน่ง ได้แก่ ปลัดสำนักนายกรัฐมนตรี ปลัดกระทรวงการคลัง ปลัดกระทรวงการต่างประเทศ **ปลัดกระทรวงการท่องเที่ยวและกีฬา** ปลัดกระทรวงเกษตรและสหกรณ์ ปลัดกระทรวงคมนาคม **ปลัดกระทรวงดิจิทัลเพื่อเศรษฐกิจและสังคม** ปลัดกระทรวงพลังงาน ปลัดกระทรวงพาณิชย์ ปลัดกระทรวงมหาดไทย **ปลัดกระทรวงแรงงาน** ปลัดกระทรวงวิทยาศาสตร์และเทคโนโลยี ปลัดกระทรวงศึกษาธิการ ปลัดกระทรวงสาธารณสุข และปลัดกระทรวงอุตสาหกรรม ปลัดกรุงเทพมหานคร เลขาธิการคณะกรรมการพัฒนาการเศรษฐกิจและสังคมแห่งชาติ และผู้อำนวยการสำนักงบประมาณ |
| **อำนาจหน้าที่** | ข้อ 8 (8) พิจารณาเสนอแนะต่อคณะรัฐมนตรีในการแต่งตั้งกรรมการในคณะกรรมการองค์การบริหารจัดการก๊าซเรือนกระจก  | **ตัดออก** |

|  |
| --- |
| **เศรษฐกิจ- สังคม** |

**8. เรื่อง ขอความเห็นชอบการชดเชยค่าใช้จ่ายกรณีเกิดภาวะขาดทุนจากการดำเนินโครงการสินเชื่อชะลอการขายข้าวเปลือกนาปี ปีการผลิต 2558/59 ให้ธนาคารเพื่อการเกษตรและสหกรณ์การเกษตร**

 คณะรัฐมนตรีมีมติเห็นชอบการชดเชยภาวะขาดทุนจากการดำเนินโครงการสินเชื่อชะลอการขายข้าวเปลือกนาปี ปีการผลิต 2558/59 จำนวน 906.82 ล้านบาท ตามที่กระทรวงการคลัง (กค.) เสนอ ให้แก่ธนาคารเพื่อการเกษตรและสหกรณ์การเกษตร (ธ.ก.ส.) ผ่านการขอรับการจัดสรรงบประมาณรายจ่ายประจำปีต่อไป และให้ ธ.ก.ส. จัดทำรายละเอียดและหลักฐานแสดงผลการดำเนินโครงการดังกล่าวที่ขาดทุน พร้อมทั้งจัดทำแผนการปฏิบัติงานและแผนการใช้จ่ายงบประมาณเพื่อเสนอขอตั้งงบประมาณรายจ่ายประจำปีตามความจำเป็นและเหมาะสม ตามความเห็นของสำนักงบประมาณ

 ทั้งนี้ ในกรณีที่จะมีการดำเนินโครงการในลักษณะดังกล่าวในอนาคต หากมีกำไรให้ ธ.ก.ส. ส่งคืนเงินกำไรเป็นรายได้แผ่นดินตามมติคณะกรรมการนโยบายและบริหารจัดการข้าว (นบข.) ต่อไป

 **สาระสำคัญของเรื่อง**

 โครงการสินเชื่อชะลอการขายข้าวเปลือกนาปีเป็นโครงการภายใต้มาตรการช่วยเหลือเกษตรและรักษาเสถียรภาพราคาข้าว ปีการผลิต 2558/59 และสอดคล้องตามนโยบายรัฐบาลด้านการเพิ่มศักยภาพทางเศรษฐกิจของประเทศ เช่น การใช้กลไกตลาดดูแลราคาสินค้าเกษตรประเภทที่ราคาต่ำผิดปกติให้สูงขึ้นตามสมควร ซึ่งโครงการดังกล่าวช่วยให้เกษตรกรและสหกรณ์ที่เข้าร่วมโครงการจำนวน 74,497 ราย สามารถนำข้าวเปลือกมาเป็นหลักประกันในการขอสินเชื่อโดยที่ข้าวเปลือกนั้นยังอยู่ในยุ้งฉางของตนเองหรือของสหกรณ์และสามารถไถ่ถอนและนำไปขายได้เมื่อราคาข้าวเปลือกมีราคาที่เหมาะสม อย่างไรก็ตาม ราคาข้าวเปลือกภายหลังระยะเวลาจ่ายเงินกู้ให้เกษตรกรที่เข้าร่วมโครงการ (ภายหลังวันที่ 28 กุมภาพันธ์ 2559) มีราคาต่ำกว่าเงินสินเชื่อที่ธนาคารเพื่อการเกษตรและสหกรณ์การเกษตรได้จ่ายให้เกษตรกรซึ่งอยู่ที่ประมาณ 13,500 บาทต่อตัน ส่งผลให้เกษตรกรที่เข้าร่วมโครงการจำนวนหนึ่งไม่มาไถ่ถอนข้าวเปลือก ทำให้ ธ.ก.ส. ต้องระบายข้าวเปลือกดังกล่าวออกสู่ตลาดในราคาที่ต่ำกว่าวงเงินสินเชื่อต่อตันที่จ่ายให้เกษตรกรไป ดังนั้น ต้องขอให้มีการชดเชยภาระขาดทุนจากการดำเนินโครงการสินเชื่อชะลอการขายข้าวเปลือกนาปี ปีการผลิต 2558/59 จำนวนเงิน 906.82 ล้านบาท

**9. เรื่อง การพิจารณาปรับปรุงโครงสร้างอัตราค่าภาระโครงการพัฒนาศูนย์การขนส่งตู้สินค้าทางรถไฟที่ท่าเรือ แหลมฉบังของการท่าเรือแห่งประเทศไทย**

 คณะรัฐมนตรีมีมติเห็นชอบกรอบอัตราค่าภาระขั้นต่ำ-ขั้นสูง ในอัตรา 376 บาท และ 835 บาท ตามลำดับ ต่อตู้สินค้าทุกขนาดและทุกสถานภาพสำหรับโครงการพัฒนาศูนย์การขนส่งตู้สินค้าทางรถไฟที่ท่าเรือแหลมฉบัง โดยเรียกเก็บในอัตรา 376 บาท เมื่อเริ่มเปิดดำเนินการ และให้การท่าเรือแห่งประเทศไทย (กทท.) สามารถปรับอัตราค่าภาระในการยกขนตู้สินค้าได้ภายในกรอบอัตราค่าภาระขั้นต่ำ-ขั้นสูงที่ขอความเห็นชอบไว้ ตามที่กระทรวงคมนาคม (คค.) เสนอ

 ทั้งนี้ หากในอนาคตจะมีการปรับอัตราค่าภาระยกขนตู้สินค้า สำหรับโครงการพัฒนาศูนย์การขนส่งตู้สินค้าทางรถไฟที่ท่าเรือแหลมฉบังให้เหมาะสมกับสถานการณ์ต่อไป ให้ คค. (การท่าเรือแห่งประเทศไทย) รับความเห็นของกระทรวงการคลัง กระทรวงอุตสาหกรรม สำนักงานคณะกรรมการพัฒนาการเศรษฐกิจและสังคมแห่งชาติ และสำนักเลขาธิการคณะรัฐมนตรีไปพิจารณาประกอบการดำเนินการด้วย และให้ คค. ร่วมกับหน่วยงานที่เกี่ยวข้อง ได้แก่ กระทรวงมหาดไทย กระทรวงพาณิชย์ สำนักงานคณะกรรมการกฤษฎีกา และสำนักงานตำรวจแห่งชาติพิจารณากำหนดมาตรการต่าง ๆ เพื่อให้เกิดการบังคับใช้กฎหมายที่ไม่ให้รถบรรทุกสินค้าที่มีน้ำหนักเกินกว่าที่กฎหมายกำหนด ซึ่งจะช่วยส่งเสริมให้เกิดการเปลี่ยนแปลงรูปแบบการขนส่งสินค้าจากถนนสู่รางได้อีกทางหนึ่ง ตามความเห็นของสำนักงานคณะกรรมการพัฒนาการเศรษฐกิจและสังคมแห่งชาติ

**10. เรื่อง การกำหนดอัตราค่าจ้างตามมาตรฐานฝีมือ**

 คณะรัฐมนตรีมีมติรับทราบประกาศคณะกรรมการค่าจ้าง เรื่อง อัตราค่าจ้างตามมาตรฐานฝีมือ (ฉบับที่ 7) ลงวันที่ 30 ตุลาคม 2560 เพื่อประกาศในราชกิจจานุเบกษาให้มีผลใช้บังคับต่อไป ตามที่กระทรวงแรงงาน (รง.) เสนอ ดังนี้

 1. การกำหนดอัตราค่าจ้างตามมาตรฐานฝีมือเป็นอำนาจหน้าที่ของคณะกรรมการค่าจ้าง

ซึ่งเป็นองค์กรไตรภาคีพระราชบัญญัติคุ้มครองแรงงาน พ.ศ. 2541 ซึ่งแก้ไขเพิ่มเติมโดยพระราชบัญญัติคุ้มครองแรงงาน (ฉบับที่ 3) พ.ศ. 2551 ประกอบด้วย ผู้แทนฝ่ายนายจ้าง ผู้แทนฝ่ายลูกจ้าง และผู้แทนฝ่ายรัฐบาล ฝ่ายละ 5 คนเท่ากัน โดยอัตราค่าจ้างตามมาตรฐานฝีมือนี้มุ่งที่จะคุ้มครองลูกจ้างที่ผ่านการทดสอบมาตรฐานฝีมือแรงงานแห่งชาติแต่ละสาขาอาชีพและแต่ละระดับให้ได้รับค่าจ้างที่เหมาะสมและเป็นธรรม อีกทั้งยังเป็นการส่งเสริมให้ลูกจ้างมีการพัฒนาฝีมือแรงงานและมีผลิตภาพแรงงานเพิ่มขึ้น เพื่อรองรับการพัฒนาของประเทศและเพิ่มขีดความสามารถในการแข่งขันของประเทศ รวมถึงเพิ่มศักยภาพแรงงานไทยให้เป็นที่ยอมรับทั้งในประเทศและต่างประเทศ

 2. คณะกรรมการค่าจ้างได้แต่งตั้งคณะอนุกรรมการอัตราค่าจ้างตามมาตรฐานฝีมือ จำนวน 4 กลุ่มอุตสาหกรรม เพื่อศึกษาและจัดทำร่างอัตราค่าจ้างตามมาตรฐานฝีมือ รวม 16 สาขาอาชีพ ซึ่งในการประชุมคณะกรรมการค่าจ้าง ชุดที่ 19 ครั้งที่ 9/2560 เมื่อวันที่ 19 กันยายน 2560 ได้มีมติเห็นชอบให้กำหนดอัตราค่าจ้างตามมาตรฐานฝีมือ จำนวน 4 กลุ่มอุตสาหกรรม รวม 16 สาขาอาชีพ **โดยให้มีผลใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป** ดังนี้

 **อัตราค่าจ้างตามมาตรฐานฝีมือ 4 กลุ่มอุตสาหกรรม 16 สาขาอาชีพ**

 **หน่วย : บาท/วัน**

|  |  |  |  |
| --- | --- | --- | --- |
| **กลุ่มอุตสาหกรรม / สาขาอาชีพ** | **ระดับ 1** | **ช่วงห่าง** | **ระดับ 2** |
| **กลุ่มอุตสาหกรรมเหล็ก** |
| (1) พนักงานหลอมเหล็กเตาอาร์คไฟฟ้า | 480 | 100 | 580 |
| (2) พนักงานปรุงแต่งน้ำเหล็กในเตาปรุงน้ำเหล็ก (Ladle Furnace) | 500 | 100 | 600 |
| (3) พนักงานหล่อเหล็ก | 460 | 100 | 560 |
| (4) พนักงานควบคุมการอบเหล็ก | 440 | 100 | 540 |
| **กลุ่มอุตสาหกรรมพลาสติก** |
| (5) ช่างเทคนิคเครื่องฉีกพลาสติก | 380 | 70 | 450 |
| (6) ช่างเทคนิคเครื่องเป่าถุงพลาสติก | 380 | 70 | 450 |
| (7)ช่างเทคนิคเครื่องเป่าภาชนะกลวง | 380 | 70 | 450 |
| (8) ช่างเทคนิคการซ่อมเครื่องเป่าถุงพลาสติก | 410 | 70 | 480 |
| **กลุ่มอุตสาหกรรมเฟอร์นิเจอร์** |
| (9) พนักงานเตรียมวัตถุดิบสำหรับอุตสาหกรรมเฟอร์นิเจอร์ไม้จริง | 340 | 30 | 370 |
| (10) พนักงานผลิตชิ้นส่วนเฟอร์นิเจอร์ไม้จริงด้วยเครื่องจักรอัตโนมัติ | 380 | 60 | 440 |
| (11) พนักงานประกอบเฟอร์นิเจอร์ไม้จริง | 350 | 50 | 400 |
| (12) ช่างทำสีเฟอร์นิเจอร์ไม้จริง | 360 | 40 | 400 |
| **กลุ่มอุตสาหกรรมรองเท้า** |
| (13) พนักงานตัดวาดรองเท้า | 370 | 35 | 405 |
| (14) พนักงานอัดพื้นรองเท้า | 380 | 40 | 420 |
| (15) ช่างเย็บรองเท้า | 380 | 40 | 420 |
| (16) พนักงานประกอบรองเท้า (เย็น) | 360 | 30 | 390 |

|  |
| --- |
| **ต่างประเทศ** |

**11. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับสหพันธ์สาธารณรัฐโซมาเลียและรัฐเอริเทรีย**

 คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบรับรองการดำเนินการตามข้อมติคณะมนตรีความมั่นคงแห่งสหประชาชาติ (United

Nations Security Council : UNSC) ที่ 2385 (ค.ศ. 2017) เกี่ยวกับสหพันธ์สาธารณรัฐโซมาเลียและรัฐเอริเทรีย

1. มอบหมายให้ส่วนราชการที่เกี่ยวข้อง ได้แก่ กระทรวงกลาโหม (กห.) กระทรวงการคลัง (กค.)

กระทรวงคมนาคม (คค.) กระทรวงพาณิชย์ (พณ.) กระทรวงมหาดไทย (มท.) สำนักงานสภาความมั่นคงแห่งชาติ (สมช.) สำนักข่าวกรอบแห่งชาติ (สขช.) สำนักงานตำรวจแห่งชาติ (ตช.) สำนักงานป้องกันและปราบปรามการฟอกเงิน (สำนักงาน ปปง.) และธนาคารแห่งประเทศไทย (ธปท.) ถือปฏิบัติ พร้อมทั้งปรับปรุงฐานข้อมูลเกี่ยวกับมาตรการลงโทษสหพันธ์สาธารณรัฐโซมาเลียและรัฐเอริเทรียให้ทันสมัยตามข้อมูลเว็บไซต์ของสหประชาชาติ (United Nations : UN) (<https://www.un.org/sc/suborg/en/sanctions/751>) ทั้งนี้ UN จะปรับปรุงรายชื่อบุคคลและองค์กรที่ถูกมาตรการลงโทษภายใต้หัวข้อ “Sanctions List Materials”

**สาระสำคัญของเรื่อง**

กต. รายงานว่า

1. สถานการณ์ให้สหพันธ์สาธารณรัฐโซมาเลียยังมีความอ่อนไหวและไร้เสถียรภาพ โดย UNSC

ได้มีมติให้คงมาตรการลงโทษต่อสหพันธ์สาธารณรัฐโซมาเลีย ซึ่งรวมมาตรการลงโทษทางอาวุธ การห้ามเดินทาง การอายัดทรัพย์สิน และเพิ่มมาตรการห้ามนำเข้าถ่านไม้จากสหพันธ์สาธารณรัฐโซมาเลียเนื่องจากรายได้จากการดำเนินการดังกล่าวถูกใช้สนับสนุนสถานการณ์ความไม่สงบในสหพันธ์สาธารณรัฐโซมาเลีย และต่อมา UNSC ได้มีมาตรการบังคับใช้ต่อรัฐเอริเทรีย ซึ่งประกอบด้วย มาตรการลงโทษทางอาวุธ การห้ามเดินทาง และการอายัดทรัพย์สินต่อบุคคลและองค์กรที่มีส่วนเกี่ยวข้องกับสถานการณ์ความไม่สงบในสหพันธ์สาธารณรัฐโซมาเลียและภูมิภาค เนื่องจาก UNSC มีข้อมูลว่า รัฐบาลเอริเทรียมีส่วนสนับสนุนกลุ่มติดอาวุธที่มีส่วนเกี่ยวข้องกับการบั่นทอนเสถียรภาพของสหพันธ์สาธารณรัฐโซมาเลียและภูมิภาค

1. โดยที่สถานการณ์ความไม่สงบดังกล่าวยังคงดำเนินอยู่ UNSC จึงได้รับรองข้อมติฯ ที่

2385 (ค.ศ. 2017) เมื่อวันที่ 14 พฤศจิกายน 2560 เพื่อต่ออายุมาตรการลงโทษทางอาวุธสำหรับสหพันธ์สาธารณรัฐโซมาเลียและรัฐเอริเทรีย**ออกไปจนถึงวันที่ 15 พฤศจิกายน 2561**

**12. เรื่อง ร่างสัญญาการให้ (Grant Contract) ระหว่างอาเซียนกับสหภาพยุโรปของกิจกรรมการเสริมสร้าง ขีดความสามารถของสำนักเลขาธิการอาเซียนภายใต้โครงการ ARISE Plus**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบต่อร่างสัญญาการให้ (Grant Contract) ระหว่างอาเซียนกับสหภาพยุโรปของกิจกรรมการเสริมสร้างขีดความสามารถของสำนักเลขาธิการอาเซียนภายใต้โครงการการสนับสนุนด้านการรวมตัวทางเศรษฐกิจของภูมิภาคอาเซียนจากสหภาพยุโรปเพิ่มเติม (ASEAN Regional Integration Support from The EU :ARISE Plus) โดยหากมีความจำเป็นต้องแก้ไขร่างสัญญาฯ ในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องเสนอคณะรัฐมนตรีเพื่อพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป

 2. อนุมัติให้เลขาธิการอาเซียนหรือผู้แทนเป็นผู้ลงนามในร่างสัญญาฯ และให้ กต. แจ้งสำนักเลขาธิการอาเซียนผ่านคณะผู้แทนถาวรไทยประจำอาเซียน ณ กรุงจาการ์ตา ว่ารัฐบาลไทยเห็นชอบร่างสัญญาฯ และให้เลขาธิการอาเซียนหรือผู้แทนเป็นผู้ลงนามในร่างสัญญาดังกล่าว

  **สาระสำคัญของเรื่อง**

 กต. รายงานว่า

 1. **โครงการ ARISE Plus มีวัตถุประสงค์**เพื่อส่งเสริมการบูรณาการทางเศรษฐกิจของอาเซียน สนับสนุนการดำเนินการตามแผนงานประชาคมเศรษฐกิจอาเซียน ค.ศ. 2025 และเพิ่มขีดความสามารถของสำนักเลขาธิการอาเซียนและองค์กรของอาเซียน โครงการนี้ประกอบด้วย 5 องค์ประกอบ ได้แก่ (1) ตลาดเดียวอาเซียน (2) สิทธิในทรัพย์สินทางปัญญาของอาเซียน (3) การเสริมสร้างขีดความสามารถของสำนักเลขาธิการอาเซียน (4) การเฝ้าสังเกตการบูรณาการอาเซียน และ (5) การขนส่งทางอากาศอาเซียน โดยสหภาพยุโรปได้จัดสรรงบประมาณสำหรับโครงการดังกล่าวเป็นเงินจำนวน 41 ล้านยูโร ผ่านความตกลงให้การสนับสนุนด้านการเงินระหว่างอาเซียนกับสหภาพยุโรป และมีระยะเวลาในการดำเนินโครงการตั้งแต่ปี 2559 – 2565 ทั้งนี้ โครงการ ARISE Plus เป็นโครงการต่อเนื่องของโครงการ ARISE ซึ่งได้หมดอายุลงเมื่อเดือนมิถุนายน 2560

 2. **ร่างสัญญาการให้ของกิจกรรมการเสริมสร้างขีดความสามารถของสำนักเลขาธิการอาเซียน ภายใต้โครงการ ARISE Plus** ประกอบด้วย (1) เงื่อนไขพิเศษซึ่งเลขาธิการอาเซียนและผู้แทนของสหภาพยุโรปจะลงนามร่วมกัน และระบุถึงข้อตกลงต่าง ๆ อาทิ วัตถุประสงค์ของโครงการ ระยะเวลาการดำเนินการ งบประมาณและการจ่ายเงินรายละเอียดการติดต่อ และ (2) ภาคผนวก 1 -9 ของเงื่อนไขพิเศษ ซึ่งระบุถึงรายละเอียดการดำเนินโครงการ เงื่อนไขทั่วไป งบประมาณ กฎระเบียบในการจัดซื้อจัดจ้าง แบบฟอร์มการจ่ายเงิน และรายงานการเงิน เป็นต้น

 **วัตถุประสงค์การดำเนินการ** ประกอบด้วย 1) **วัตถุประสงค์โดยรวม** ส่งเสริมขีดความสามารถเชิงสถาบัน โดยผ่านการบริหารการบูรณาการที่ให้ความสำคัญกับการติดตามความก้าวหน้าและการประเมินผล รวมถึงสถิติ การประสานงานและบริหารจัดการ และปรับปรุงขีดความสามารถของหน่วยงานของอาเซียนและสำนักเลขาธิการอาเซียน 2) **วัตถุประสงค์เฉพาะ** (1) เพิ่มขีดความสามารถการดำเนินการและการติดตามผลในพื้นที่หลักของสำนักเลขาธิการอาเซียน และ (2) พัฒนาระบบและสถาบันของสำนักเลขาธิการอาเซียน ให้บรรลุมาตรฐานการจัดการระหว่างประเทศ ใน 4 ประเด็น ได้แก่ การพัฒนาทรัพยากรบุคคล การบริหารจัดการความเสี่ยงและความต่อเนื่องทางธุรกิจ การบริหารจัดการเงินทุนและโครงการ และการส่งมอบบริการที่มีประสิทธิภาพ

**13. เรื่อง การแจ้งวันที่แน่ชัด (Definitive Dates) ของบทบัญญัติที่ไทยต้องการระยะเวลาปรับตัว (Category B) ของความตกลงว่าด้วยการอำนวยความสะดวกทางการค้า (TFA) ภายใต้องค์การการค้าโลก (WTO)**

 คณะรัฐมนตรีมีมติเห็นชอบการเปลี่ยนแปลงระยะเวลาในการดำเนินการตามบทบัญญัติที่ต้องการระยะเวลาปรับตัวก่อนการปฏิบัติ (Category B) จำนวน 3 บทบัญญัติ จากทั้งหมด 12 บทบัญญัติ และให้ พณ. แจ้งวันที่แน่ชัด (Definitive Dates) ของมาตรการภายใต้บทบัญญัติ Category B ไปยังองค์การการค้าโลก (World Trade Organixation : WTO) ตามกำหนดเวลาที่ระบุไว้ในความตกลงว่าด้วยการอำนวยความสะดวกทางการค้า ตามที่กระทรวงพาณิชย์ (พณ.) เสนอ

 **สาระสำคัญของเรื่อง**

 พณ. รายงานว่า

1. ไทยจำแนกบทบัญญัติภายใต้ความตกลง TFA ไว้ในบทบัญญัติ Category B ทั้งหมด 12

บทบัญญัติ เช่น การเปิดโอกาสให้ทำการตรวจซ้ำ (Second Test) ในกรณีที่สินค้าอาหาร เครื่องดื่มและอาหารสัตว์ ที่นำเข้าไม่ผ่านมาตรฐานการตรวจคุณภาพในการตรวจครั้งแรก การให้ผู้อุทธรณ์คำสั่งศุลกากรสามารถนำเรื่องสู่ศาลหรือหน่วยงานที่เหนือขึ้นไปได้หากกรมศุลกากรพิจารณาการอุทธรณ์ล่าช้าเกินควร การเปิดโอกาสให้มีการยื่นบัญชีสินค้าทางเรือได้ล่วงหน้าก่อนที่เรือสินค้าจะมาถึง และเสรีภาพในการผ่านด่าน

1. ความตกลง TFA ได้เริ่มมีผลบังคับใช้เมื่อวันที่ 22 กุมภาพันธ์ 2560 หลังจากสมาชิก WTO

จำนวนกว่า 2 ใน 3 ของจำนวจสมาชิก WTO ทั้งหมด ได้แจ้งการให้สัตยาบันฯ โดยกำหนดภาระหน้าที่ของสมาชิก WTO ที่เป็นประเทศกำลังพัฒนารวมทั้งไทยเกี่ยวกับบทบัญญัติ Category B ดังนี้

* 1. **การแจ้งวันที่คาดว่าจะสามารถนำบทบัญญัติภายใต้บทบัญญัติ Category B ไปปฏิบัติ**

**(Indicative dates)** เมื่อความตกลง TFA มีผลใช้บังคับ ประเทศกำลังพัฒนาจะต้องแจ้งบทบัญญัติใน Category B พร้อมแจ้งวันที่คาดว่าจะสามารถนำบทบัญญัติภายใต้ Category B ไปปฏิบัติ (Indicative dates) ต่อ WTO ทั้งนี้ ประเทศไทยได้แจ้งบทบัญญัติใน Category B และ Indicative dates ของไทยต่อ WTO เมื่อวันที่ 24 พฤษภาคม 2560 โดยเป็นไปตามมติคณะรัฐมนตรีเมื่อวันที่ 28 กรกฎาคม 2558

* 1. **การแจ้งวันที่แน่ชัด (Definitive Dates) ภายในหนึ่งปีหลังจากความตกลง TFA มี**

**ผลใช้บังคับ (วันที่ 22 กุมภาพันธ์ 2561) ประเทศกำลังพัฒนาต้องแจ้งวันที่แน่ชัด** (Definitive Dates) **ในการนำบทบัญญัติภายใต้** Category B **ไปปฏิบัติ (ส่วนบทบัญญัติ** Category A จำนวน 131 บทบัญญัติ นั้น ไทยได้แจ้งต่อ WTO แล้ว เมื่อวันที่ 18 สิงหาคม 2559

**14. เรื่อง ขอความเห็นชอบต่อร่างเอกสารผลลัพธ์สำหรับการประชุมคณะกรรมาธิการร่วมระดับสูงว่าด้วยความร่วมมือทวิภาคีระหว่างรัฐบาลแห่งราชอาณาจักรไทยกับรัฐบาลแห่งราชอาณาจักรบาห์เรน ครั้งที่ 3**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบร่างเอกสารผลลัพธ์สำหรับการประชุมคณะกรรมาธิการร่วมระดับสูงว่าด้วยความร่วมมือทวิภาคีระหว่างรัฐบาลแห่งราชอาณาจักรไทยกับรัฐบาลแห่งราชอาณาจักรบาห์เรน ครั้งที่ 3(Draft Agreed Minutes of the 3rd Meeting of the High Joint Commission for Bilateral Cooperation between the Government of the Kingdom of Thailand and the Government of the Kingdom of Bahrain)

 2. อนุมัติให้รัฐมนตรีว่าการกระทรวงการต่างประเทศหรือผู้ที่ได้รับมอบหมายเป็นผู้ลงนามในร่างเอกสารผลลัพธ์สำหรับการประชุมคณะกรรมาธิการร่วมระดับสูงฯ ครั้งที่ 3

 3. หากมีความจำเป็นต้องแก้ไขปรับปรุงร่างเอกสารผลลัพธ์สำหรับการประชุมคณะกรรมาธิการร่วมระดับสูง ครั้งที่ 3 โดยไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ กต. และคณะผู้แทนไทยที่เข้าร่วมประชุมดังกล่าวสามารถดำเนินการได้ โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

 **สาระสำคัญของเรื่อง**

 กต. รายงานว่าฝ่ายบาห์เรนจะเป็นเจ้าภาพจัดการประชุมคณะกรรมาธิการร่วมระดับสูงฯ ครั้งที่ 3 ระหว่างวันที่ 20 – 21 กุมภาพันธ์ 2561 ณ กรุงมานามา ราชอาณาจักรบาห์เรน โดยมีรัฐมนตรีว่าการกระทรวงการต่างประเทศและรัฐมนตรีว่าการกระทรวงการต่างประเทศบาห์เรนเป็นประธาน ดังนั้น เพื่อเป็นการเตรียมความพร้อมสำหรับการประชุมดังกล่าว กต. จึงได้จัดประชุมร่วมกับผู้แทนหน่วยงานที่เกี่ยวข้องเมื่อวันที่ 20 ตุลาคม 2560 เพื่อหารือเกี่ยวกับประเด็นความร่วมมือระหว่างกัน รวมทั้งรับฟังข้อมูลและข้อคิดเห็นที่ฝ่ายไทยควรหยิบยกขึ้นหารือกับฝ่ายบาห์เรนหรือคาดว่าฝ่ายบาห์เรนจะหยิบยกขึ้นหารือใหม่ในช่วงการประชุมคณะกรรมาธิการระดับสูงฯ ครั้งที่ 3 ทั้งนี้ กต. ได้จัดทำร่างเอกสารผลลัพธ์สำหรับการประชุมคณะกรรมาธิการร่วมระดับสูงฯ ครั้งที่ 3 ซึ่งหน่วยงานที่เกี่ยวข้องได้เห็นชอบร่างเอกสารดังกล่าวแล้ว

 **สาระสำคัญของร่างเอกสารผลลัพธ์สำหรับการประชุมคณะกรรมาธิการร่วมระดับสูงฯ ครั้งที่ 3** ประกอบด้วย ประเด็นด้านการค้าการลงทุนและความมั่นคงทางอาหาร ด้านสาธารณสุข ด้านวัฒนธรรมและ ด้านอื่น ๆ ได้แก่ พลังงาน การศึกษา การสื่อสารและสารสนเทศ กฎหมาย ความมั่นคง ความร่วมมือระดับภูมิภาคและระหว่างประเทศ

 **ทั้งนี้ จะมีการลงนามในร่างเอกสารผลลัพธ์สำหรับการประชุมคณะกรรมาธิการร่วมระดับสูงว่าด้วยความร่วมมือทวิภาคีระหว่างรัฐบาลแห่งราชอาณาจักรไทยกับรัฐบาลแห่งราชอาณาจักรบาห์เรน ครั้งที่ 3 โดยรัฐมนตรีว่าการกระทรวงการต่างประเทศหรือผู้ที่ได้รับมอบหมาย**

|  |
| --- |
| **แต่งตั้ง** |

**15. เรื่อง การขอเลื่อนฐานะกงสุลกิตติมศักดิ์สาธารณรัฐอิตาลีประจำจังหวัดภูเก็ต เป็น กงสุลใหญ่กิตติมศักดิ์สาธารณรัฐอิตาลี ณ จังหวัดภูเก็ต และการขอยกระดับสถานกงสุลกิตติมศักดิ์สาธารณรัฐอิตาลีประจำจังหวัดภูเก็ต เป็น สถานกงสุลใหญ่กิตติมศักดิ์สาธารณรัฐอิตาลี ณ จังหวัดภูเก็ต (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอ กรณีรัฐบาลสาธารณรัฐอิตาลีมีความประสงค์ ดังนี้

 1. เลื่อนฐานะ **นายฟรันเชสโก เปนซาโต** (Mr. Francesco Pensato) กงสุลกิตติมศักดิ์สาธารณรัฐอิตาลีประจำจังหวัดภูเก็ต เป็น กงสุลใหญ่กิตติมศักดิ์สาธารณรัฐอิตาลี ณ จังหวัดภูเก็ต

 2. ยกระดับสถานกงสุลกิตติมศักดิ์สาธารณรัฐอิตาลีประจำจังหวัดภูเก็ต เป็น สถานกงสุลใหญ่กิตติมศักดิ์สาธารณรัฐอิตาลี ณ จังหวัดภูเก็ต โดยมีเขตกงสุลครอบคลุมจังหวัดภูเก็ต กระบี่ ตรัง นครศรีธรรมราช ปัตตานี พังงา พัทลุง นราธิวาส ยะลา สงขลา สตูล และสุราษฎร์ธานี

**16. เรื่อง รัฐบาลสาธารณรัฐแซมเบียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐแซมเบียประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐแซมเบียมีความประสงค์ขอแต่งตั้ง **นายวาลูบีทา อีมาคันโด** (Mr. Walubita Imakando) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐแซมเบียประจำประเทศไทย คนใหม่ โดยมีถิ่นพำนัก ณ กรุงกัวลาลัมเปอร์ มาเลเซีย สืบแทน นายลูพันโด ออกัสติน เฟสตัส คาโทโลชี อึมวาพี (Mr. Lupando Augustine Festus Katoloshi Mwape) ซึ่งเป็นเอกอัครราชทูตวิสามัญผู้มีอำนาจเต็มแห่งสาธารณรัฐแซมเบียประจำประเทศไทยคนล่าสุด ที่ได้เข้าเฝ้าทูลละอองธุลีพระบาทถวายอักษรสาส์นตราตั้ง เมื่อวันที่ 20 มีนาคม 2552 ตามที่กระทรวงการต่างประเทศเสนอ

**17. เรื่อง การแต่งตั้งโฆษกกระทรวงวัฒนธรรม**

 คณะรัฐมนตรีมีมติรับทราบตามที่กระทรวงวัฒนธรรม (วธ.) เสนอ การเปลี่ยนแปลงโฆษกประจำ วธ. ซึ่งแต่งตั้งให้ นายกิตติพันธ์ พานสุวรรณ รองปลัด วธ. เป็นโฆษก วธ. แทน นางพิมพ์กาญจน์ ชัยจิตร์สกุล รองปลัด วธ. ทั้งนี้ ตามคำสั่ง วธ. ที่ 5/2561

**18. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 3 ราย ดังนี้

 1. **นายพิชยพันธุ์ ชาญภูมิดล** เอกอัครราชทูต สถานเอกอัครราชทูต ณ กรุงจาการ์ตา สาธารณรัฐอินโดนีเซีย ดำรงตำแหน่ง อธิบดีกรมเอเชียตะวันออก

 2. **นายทรงพล สุขจันทร์** อธิบดีกรมยุโรป ดำรงตำแหน่ง เอกอัครราชทูต สถานเอกอัครราชทูต ณ กรุงจาการ์ตา สาธารณรัฐอินโดนีเซีย

 3. **นางศริกานต์ พลมณี** อัครราชทูต สถานเอกอัครราชทูต ณ กรุงปารีส สาธารณรัฐฝรั่งเศส ดำรงตำแหน่ง เอกอัครราชทูต สถานเอกอัครราชทูต ณ กรุงซันติอาโก สาธารณรัฐชิลี

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่จะว่าง สับเปลี่ยนหมุนเวียน และทดแทนผู้เกษียณอายุราชการ ซึ่งการแต่งตั้งข้าราชการให้ไปดำรงตำแหน่งเอกอัครราชทูตประจำต่างประเทศ ตามข้อ 2. และ 3. ได้รับความเห็นชอบจากประเทศผู้รับ

**19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (สำนักงานป้องกันและปราบปรามการฟอกเงิน)**

 คณะรัฐมนตรีมติอนุมัติตามที่สำนักงานป้องกันและปราบปรามการฟอกเงินเสนอแต่งตั้ง  **พลตำรวจตรี รมย์สิทธิ์ วีริยาสรร** รองเลขาธิการคณะกรรมการป้องกันและปราบปรามการฟอกเงิน สำนักงานป้องกันและปราบปรามการฟอกเงิน ให้ดำรงตำแหน่ง เลขาธิการคณะกรรมการป้องกันและปราบปรามการฟอกเงิน สำนักงานป้องกันและปราบปรามการฟอกเงิน ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**20. เรื่อง การแต่งตั้งกรรมการผู้ทรงคุณวุฒิในคณะกรรมการพัฒนาการบริหารงานยุติธรรมแห่งชาติ แทนกรรมการผู้ทรงคุณวุฒิที่พ้นจากตำแหน่ง**

 คณะรัฐมนตรีมีมติอนุมัติตามที่กระทรวงยุติธรรมเสนอแต่งตั้ง **ศาสตราจารย์พิเศษกิติพงศ์ อุรพีพัฒนพงศ์** เป็นกรรมการผู้ทรงคุณวุฒิด้านกฎหมายแพ่งและพาณิชย์ ในคณะกรรมการพัฒนาการบริหารงานยุติธรรมแห่งชาติ แทนกรรมการผู้ทรงคุณวุฒิที่พ้นจากตำแหน่ง ทั้งนี้ ตั้งแต่วันที่ 13 กุมภาพันธ์ 2561 เป็นต้นไป และให้อยู่ในตำแหน่งเท่ากับวาระที่เหลืออยู่ของกรรมการซึ่งตนแทน

**21. เรื่อง การปรับปรุงคณะกรรมการขับเคลื่อนและปฏิรูปการบริหารราชการแผ่นดิน (กขป.)**

 คณะรัฐมนตรีมีมติรับทราบการปรับปรุงคณะกรรมการขับเคลื่อนและปฏิรูปการบริหารราชการแผ่นดิน (กขป.) ตามที่สำนักเลขาธิการนายกรัฐมนตรีเสนอ ทั้ง 6 คณะ ตามที่คณะรัฐมนตรีได้เคยมีมติเมื่อวันที่ 17 พฤศจิกายน 2558 และมอบหมายภารกิจให้รองนายกรัฐมนตรีและรัฐมนตรีที่เกี่ยวข้อง รายละเอียดดังต่อไปนี้

1. **การมอบหมายรองนายกรัฐมนตรีเป็นรองประธานกรรมการฯ**

|  |  |  |
| --- | --- | --- |
| **คณะ****ที่** | **ด้านความรับผิดชอบ** | **รองนายกรัฐมนตรีที่มอบหมายให้เป็นรองประธาน** |
| **เดิม****(มติ ครม. 17 พ.ย.58)** | **ใหม่** | **เดิม****(มติ ครม. 17 พ.ย. 58)** | **ใหม่** |
| 1.  | ด้านการพัฒนาทรัพยากรมนุษย์และระบบการศึกษา | ด้านการพัฒนาทรัพยากรมนุษย์และระบบการศึกษา **และเทคโนโลยีสารสนเทศ**  | พลอากาศเอก ประจิน จั่นตอง | คงเดิม |
| 2. | ด้านเศรษฐกิจ การเงิน การคลัง การลงทุนภาครัฐ และโครงสร้างพื้นฐาน | ด้านเศรษฐกิจ การเงิน การคลัง การลงทุนภาครัฐ และโครงสร้างพื้นฐาน **ท่องเที่ยว และการกีฬา** | นายสมคิด จาตุศรีพิทักษ์ | คงเดิม |
| 3. | ด้านระบบราชการ กฎหมาย กระบวนการยุติธรรม และสร้างความปรองดองสมานฉันท์ | **ด้านการเมือง การบริหารราชการแผ่นดิน** ระบบราชการ กฎหมาย กระบวนการยุติธรรม **สื่อสารมวลชน วัฒนธรรมศาสนา** และ | นายวิษณุ เครืองาม | คงเดิม |
| **คณะ****ที่** | **ด้านความรับผิดชอบ****เดิม****(มติ ครม. 17 พ.ย.58)** | **รองนายกรัฐมนตรีที่มอบหมายให้เป็นรองประธาน** | **ใหม่** |
| **ใหม่** | **เดิม****(มติ ครม. 17 พ.ย. 58)** |
|  |  | สร้างความปรองดองสมานฉันท์ |  |  |
| 4. | ด้านสาธารณสุข | ด้านสาธารณสุขและ**สังคม** | พลเรือเอก ณรงค์ พิพัฒนาศัย | พลเอก ฉัตรชัย สาริกัลยะ |
| 5. | ด้านความมั่นคง ลดความเหลื่อมล้ำ การเกษตร ทรัพยากรธรรมชาติและสิ่งแวดล้อม และเรื่องที่เป็นวาระเร่งด่วนและการแก้ไขปัญหาการดำเนินการตามพันธกรณีระหว่างประเทศ | คงเดิม | พลเอก ประวิตร วงษ์สุวรรณ | คงเดิม |
| 6. | ด้านการท่องเที่ยว วัฒนธรรม และการกีฬา | ยกเลิก | พลเอก ธนะศักดิ์ ปฏิมาประกร | - |

1. **ความสอดคล้องกับยุทธศาสตร์ชาติ การขับเคลื่อน และการปฏิรูปประเทศ**

| **รองนายกรัฐมนตรีที่ได้รับมอบหมายให้เป็นรองประธานกรรมการในกขป.** | **ยุทธศาสตร์ชาติ** | **วาระขับเคลื่อน** | **วาระปฏิรูป** |
| --- | --- | --- | --- |
| **พลอากาศเอก** **ประจิน จั่นตอง****กขป. 1**ด้านการพัฒนาทรัพยากรมนุษย์ระบบการศึกษา และเทคโนโลยีสารสนเทศ | ยุทธศาสตร์ที่ 3 ด้านการพัฒนาและเสริมสร้างศักยภาพทรัพยากรมนุษย์ | **วาระขับเคลื่อนเดิม**1) พัฒนาทรัพยากรมนุษย์ทุกช่วงอายุ 2) พัฒนาระบบและกลไกการเรียนรู้ การจัดการศึกษา การปรับปรุงและพัฒนาหลักสูตรการสอน การประกันคุณภาพการศึกษา3) พัฒนาครูและบุคลากรทางการศึกษา 4) เชื่อมโยงระบบการศึกษากับตลาดแรงงาน 5) เตรียมความพร้อมแรงงานสู่ประชาคมอาเซียนตามแนวกรอบคุณวุฒิอาเซียน 6) เตรียมความพร้อมสู่สังคมสูงอายุ | **วาระปฏิรูปเดิม**1) ปฏิรูปการศึกษาและระบบการเรียนรู้ 2) ปฏิรูประบบการคลังด้านการศึกษา 3) ปฏิรูประบบวิจัย ~~4) ปฏิรูประบบสวัสดิการสังคม~~ 5) ปฏิรูปแรงงาน และส่งเสริมชุมชนเข้มแข็ง**(เพิ่มเติม)**6) ปฏิรูปเทคโนโลยีสารสนเทศ |
| **รองนายกรัฐมนตรีที่ได้รับมอบหมายให้เป็นรองประธานกรรมการในกขป.** | **ยุทธศาสตร์ชาติ** | **วาระขับเคลื่อน** | **วาระปฏิรูป** |
| **นายสมคิด จาตุศรีพิทักษ์****กขป. 2**ด้านเศรษฐกิจ การเงิน การคลัง การลงทุนภาครัฐ และโครงสร้างพื้นฐาน ท่องเที่ยว และการกีฬา | ยุทธศาสตร์ที่ 2 ด้านการสร้างความสามารถในการแข่งขัน | **วาระขับเคลื่อนเดิม**1) ดูแลค่าครองชีพให้แก่ผู้มีรายได้น้อย 2) ส่งเสริมการแข่งขันที่เป็นธรรม 3) ส่งเสริมการเป็นศูนย์กลางประชาคมเศรษฐกิจอาเซียน 4) สร้างสังคมผู้ประกอบการ ส่งเสริมวิสาหกิจขนาดกลางและขนาดย่อม (SMEs) และส่งเสริมวิสาหกิจเพื่อสังคม 5) ปรับปรุงการจัดเก็บภาษีเพื่อลดความเหลื่อมล้ำและปรับโครงสร้างภาษีเพื่อเพิ่มขีดความสามารถในการแข่งขัน 6) พัฒนาอุตสาหกรรมและส่งเสริมเขตเศรษฐกิจพิเศษ 7) พัฒนาโครงสร้างพื้นฐาน (คมนาคม/ขนส่ง/Logistics) 8) บริหารจัดการพลังงานและส่งเสริมพลังงานทดแทน 9) ขับเคลื่อนเศรษฐกิจดิจิทัล 10) เตรียมพร้อมเข้าร่วมประชาคมเศรษฐกิจ เช่น ความตกลงหุ้นส่วนทางเศรษฐกิจภาคพื้นแปซิฟิก (Trans-Pacific Partnership : TPP)**(เพิ่มเติม)**11) การพัฒนาการท่องเที่ยวทุกมิติ ทั้งแหล่งท่องเที่ยว การตลาด ท่องเที่ยวเชิงวัฒนธรรม บุคลากรด้านการท่องเที่ยว12) ส่งเสริมให้ศิลปวัฒนธรรมมีมูลค่าเพิ่มทางเศรษฐกิจ 13) ส่งเสริมการกีฬา โดยเฉพาะกีฬาอาชีพ | **วาระปฏิรูปเดิม**1) ส่งเสริมการเป็นศูนย์กลางประชาคมเศรษฐกิจอาเซียน2) ปฏิรูปการเงิน ฐานราก 3) ปฏิรูปสหกรณ์ 4) ปฏิรูปรัฐวิสาหกิจ5) ปฏิรูประบบข้อมูลเพื่อการพัฒนาประเทศ**(เพิ่มเติม)**6) ส่งเสริมการเป็นศูนย์กลางท่องเที่ยวในภูมิภาค และการพัฒนาการท่องเที่ยวอย่างยั่งยืน7) ปฏิรูปเศรษฐกิจ8) ปฏิรูปด้านพลังงาน9) ปฏิรูปภาคการผลิตและบริการ ให้มุ่งสู่ความเป็นเลิศในระดับโลกและในระดับภูมิภาค |
| **รองนายกรัฐมนตรีที่ได้รับมอบหมายให้เป็นรองประธานกรรมการในกขป.** | **ยุทธศาสตร์ชาติ** | **วาระขับเคลื่อน** | **วาระปฏิรูป** |
| **นายวิษณุ เครืองาม****กขป. 3**ด้านการเมือง ด้านการบริหารราชการแผ่นดิน ระบบราชการ กฎหมาย กระบวนการยุติธรรม ด้านสื่อสารมวลชน วัฒนธรรมศาสนา และสร้างความปรองดองสมานฉันท์ | ยุทธศาสตร์ที่ 6 ด้านการปรับสมดุลและพัฒนาระบบการบริหารจัดการภาครัฐ | **วาระขับเคลื่อนเดิม**1) ปรับปรุงกฎหมายที่ล้าสมัย หมดความจำเป็น ซ้ำซ้อน 2) เพิ่มประสิทธิภาพและส่งเสริมคุณธรรมในการบริหารงานภาครัฐ 3) ปรับบทบาทองค์การมหาชน 4) กำกับดูแลให้คดีทางการเมืองเข้าสู่กระบวนการยุติธรรมอย่างเท่าเทียมกัน **(เพิ่มเติม)**5) ส่งเสริมสถาบันศาสนา6) การป้องกันและปราบปรามการทุจริตคอร์รัปชัน | **วาระปฏิรูปเดิม**1) ปฏิรูปการกระจายอำนาจท้องถิ่น 2) ปฏิรูปองค์กรยุติธรรมและองค์กรอิสระ 3) ปรับโครงสร้างอำนาจส่วนกลาง ส่วนภูมิภาค และส่วนท้องถิ่น 4) สร้างความสมานฉันท์ในสังคม**(เพิ่มเติม)**5) ปฏิรูปการเมือง6) ปฏิรูปการบริหารราชการแผ่นดิน7) ปฏิรูปกฎหมาย และกระบวนการยุติธรรม8) สื่อสารมวลชน |
| **พลเอก ฉัตรชัย สาริกัลยะ****กขป. 4**ด้านสาธารณสุข และสังคม  | ยุทธศาสตร์ที่ 4 ด้านการสร้างโอกาสและความเสมอภาคทางสังคม | **วาระขับเคลื่อนเดิม**1) ให้บริการสุขภาพอย่างทั่วถึง สร้างระบบหลักประกันสุขภาพ ดูแลและส่งเสริมสุขภาพทุกช่วงอายุ 2) ส่งเสริมการเป็นศูนย์กลางสุขภาพ (Medical Hub) 3) ส่งเสริมแพทย์แผนไทยและแพทย์ทางเลือก 4) ป้องกันโรคอุบัติใหม่ **(เพิ่มเติม)**5) สร้างโอกาสการเข้าถึงบริการที่มีคุณภาพของรัฐให้ครอบคลุมและทั่วถึง 6) พัฒนาระบบหลักประกันทางสังคมให้มีประสิทธิภาพ  | 1) ปฏิรูประบบบริการสาธารณสุข2) ปฏิรูประบบการคลังสุขภาพ 3) ปฏิรูประบบประกันสุขภาพ**(เพิ่มเติม)**4) ปฏิรูปสาธารณสุข 5) ปฏิรูประบบสวัสดิการสังคม  |
| **รองนายกรัฐมนตรีที่ได้รับมอบหมายให้เป็นรองประธานกรรมการในกขป.** | **ยุทธศาสตร์ชาติ** | **วาระขับเคลื่อน** | **วาระปฏิรูป** |
| **พลเอก ประวิตร วงษ์สุวรรณ****กขป. 5**ด้านความมั่นคง ลดความเหลื่อมล้ำ การเกษตร ทรัพยากรธรรมชาติและสิ่งแวดล้อม และเรื่องที่เป็นวาระเร่งด่วนและการแก้ไขปัญหาการดำเนินการตามพันธกรณีระหว่างประเทศ | ยุทธศาสตร์ที่ 1 ด้านความมั่นคง ยุทธศาสตร์ที่ 5 ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม |  **วาระขับเคลื่อนเดิม**1) แก้ไขปัญหาความไม่สงบในจังหวัดชายแดนภาคใต้ โดยยึดหลัก “เข้าใจ เข้าถึง พัฒนา” ตามแนวทางสันติวิธี 2) แก้ไขปัญหาการค้ามนุษย์และแรงงานต่างด้าวผิดกฎหมาย 3) ป้องกันและปราบปรามยาเสพติด 4) จัดที่ดินทำกิน จัดหาที่อยู่อาศัยแก่ผู้มีรายได้น้อย 5) จัดระเบียบสังคมและดูแลผู้ได้รับผลกระทบ 6) ปรับโครงสร้างการเพาะปลูกพืชเกษตร (Zoning) 7) บริหารจัดการทรัพยากรน้ำ 8) ปกป้องฟื้นฟูพื้นที่อนุรักษ์และทรัพยากรป่าไม้ จัดการภัยพิบัติและภัยแล้ง จัดการขยะมูลฝอย 9) ป้องกันและปราบปรามการทุจริต 10) ดำเนินการตามพันธกรณีระหว่างประเทศ เช่น การปรับปรุงมาตรฐานการบินพลเรือนของไทยตามแนวทางขององค์การการบินพลเรือนระหว่างประเทศ (International Civil Aviation Organization : ICAO) 11) การดำเนินการเกี่ยวกับการทำประมง ที่ผิดกฎหมาย (Illegal Unreported and Unregulated Fishing: IUU Fishing) | **วาระปฏิรูปเดิม**1) ปฏิรูปภาคเกษตร 2) ปฏิรูปการจัดการที่ดิน 3) ปฏิรูปการผังเมือง 4) การจัดการภัยพิบัติและภาวะโลกร้อน**(เพิ่มเติม)**5) ปฏิรูปด้านทรัพยากรธรรมชาติและสิ่งแวดล้อม |

 3. ให้รองนายกรัฐมนตรีที่ได้รับมอบหมายเป็นรองประธานกรรมการ พิจารณาทบทวนปรับปรุงองค์ประกอบคณะกรรมการ และคณะอนุกรรมการฯ ให้สอดคล้องกับวาระการขับเคลื่อนและปฏิรูป แล้วส่งให้สำนักเลขาธิการนายกรัฐมนตรีรวบรวมเสนอนายกรัฐมนตรีพิจารณาต่อไป

 4. มอบหมายให้รัฐมนตรีประจำสำนักนายกรัฐมนตรี (นายสุวพันธุ์ ตันยุวรรธนะ) รับผิดชอบการเพิ่มขีดความสามารถของชุมชนและท้องถิ่นในการพัฒนาเพื่อให้สามารถพึ่งพาตนเองได้อย่างยั่งยืน

 5. มอบหมายให้รัฐมนตรีประจำสำนักนายกรัฐมนตรี (นายกอบศักดิ์ ภูตระกูล) รับผิดชอบการประสานและขับเคลื่อนการบูรณาการเพื่อแก้ปัญหาความยากจน ลดความเหลื่อมล้ำ และพัฒนาคุณภาพชีวิตของประชาชน

**22. เรื่อง การปรับปรุงชื่อหน่วยงานขององค์ประกอบภายใต้คณะกรรมการที่แต่งตั้งโดยมติคณะรัฐมนตรีตามกฎกระทรวงแบ่งส่วนราชการสำนักงานปลัดกระทรวง กระทรวงคมนาคม พ.ศ. 2560**

 คณะรัฐมนตรีมีมติรับทราบเกี่ยวกับการปรับปรุงชื่อหน่วยงานขององค์ประกอบภายใต้คณะกรรมการที่แต่งตั้งโดยมติคณะรัฐมนตรีตามกฎกระทรวงแบ่งส่วนราชการสำนักงานปลัดกระทรวง กระทรวงคมนาคม พ.ศ. 2560 จำนวน 3 คณะ ตามที่กระทรวงคมนาคม (คค.) เสนอ ดังนี้

 1. **คณะกรรมการผู้แทนรัฐบาลเพื่อพิจารณาทำความตกลงเกี่ยวกับการขนส่งทางบกกับรัฐบาลต่างประเทศเป็นประจำ**

 1.1 **เดิม** ผู้อำนวยการสำนักความร่วมมือระหว่างประเทศ กรรมการและเลขานุการ **เป็น** ผู้อำนวยการกองการต่างประเทศ กรรมการและเลขานุการ

 1.2 **เดิม** เจ้าหน้าที่สำนักความร่วมมือระหว่างประเทศ กรรมการและผู้ช่วยเลขานุการ  **เป็น** เจ้าหน้าที่กองการต่างประเทศ กรรมการและผู้ช่วยเลขานุการ

 2. **คณะกรรมการอำนวยความสะดวกการขนส่งแห่งชาติ**

 2.1 **เดิม** ผู้อำนวยการสำนักความร่วมมือระหว่างประเทศ กรรมการและเลขานุการ  **เป็น** ผู้อำนวยการกองการต่างประเทศ กรรมการและเลขานุการ

 2.2 **เดิม** เจ้าหน้าที่สำนักความร่วมมือระหว่างประเทศ กรรมการและผู้ช่วยเลขานุการ  **เป็น** เจ้าหน้าที่กองการต่างประเทศ กรรมการและผู้ช่วยเลขานุการ

 3. **คณะกรรมการประสานการขนส่งผ่านแดนแห่งชาติ**

 3.1 **เดิม** ผู้อำนวยการสำนักความร่วมมือระหว่างประเทศ กรรมการและเลขานุการ **เป็น** ผู้อำนวยการกองการต่างประเทศ กรรมการและเลขานุการ

 3.2 **เดิม** เจ้าหน้าที่สำนักความร่วมมือระหว่างประเทศ กรรมการและผู้ช่วยเลขานุการ  **เป็น** เจ้าหน้าที่กองการต่างประเทศ กรรมการและผู้ช่วยเลขานุการ

..........................